tartuNLP/wikipedia-smugri-20251201 huggingface dataset:
Cēre

Cēre on küla ("vidējciems") Lätis Tukumsi piirkonnas, Cēre valla halduskeskus. Küla asub merepinnast 95 meetri kõrgusel, endisest piirkonna keskusest Kandavast 10 ja Riiast 94 kilomeetri kaugusel.
Cēret on esmamainitud 1352. aastal. Praegune küla tekkis endisaegse Cēre mõisa ("Zehren") keskuse juurde. Nõukogude ajal oli küla kohaliku kolhoosi keskasulaks.
Asulas on postkontor, raamatukogu ja põhikool.
Looduskaitse all on Cēre park ja seal kasvavad mägivahtrad (esimese ümbermõõt 2,2 ja kõrgus 17 meetrit, teisel ümbermõõt 2,44 ja kõrgus 18 meetrit, kolmandal ümbermõõt 2,78 ja kõrgus 10 meetrit). Väljaspool parki on looduskaitse all kaks läänepärna (esimese ümbermõõt 3,02 ja kõrgus 25 meetrit, teise ümbermõõt 2,95 ning kõrgus 21 meetrit) ja Cēre haab.
2018. aastal oli külas 161 elanikku, 2021. aastal 144.
ABC-analüüs

ABC-analüüs on kategoriseerimise viis, kuidas oma kliente, tooteid või varusid prioriteetsuse alusel segmenteerida ja paremini juhtida.
ABC-analüüsi aluseks on Pareto printsiip ehk Pareto reegel. Põhjused, sisendid ja tööpanused jagunevad kahte kategooriasse: enamik, millel on tühine mõju, ja väike osa, millel on valitsev mõju.
Analüüsi eesmärk on jaotada uuritav valdkond gruppideks ning kohandada neile erinevaid juhtimispõhimõtteid ja tegevusi. Uuritavad objektid võivad olla tooted, kliendid, hankijad või tarnijad. Nende grupeerimisel jaotatakse uurimisobjektid kolme rühma: A-, B- ja C-rühma. Kui kolmest rühmast ei piisa, kasutatakse ABCD- või ABCDEF-analüüsi. Täpsema ja adekvaatsema lõpptulemuse saamiseks kasutatakse ka teisi jaotuspõhimõtteid.
ABC-analüüsi puudus on, et see ei arvesta nõudluse stabiilsuse tunnuseid. Nõudlust saab uurida XYZ-analüüsi tegemisega, mis näitab, missugustel uurimisobjektidel on regulaarne või pidev nõudlus. Eristatakse ka ebaregulaarset, ebastabiilset või haruldast ja kordumatut nõudlust. Mõlema analüüsi tulemustest moodustatakse maatriks, kus uurimisobjektid jagatakse AX-, AY- ,AZ-, BX-, BY-, BZ-, CX-, CY-, CZ-rühmadesse. Maatriksi tulemustest saab teada, millist varude juhtimise meetodit tuleb kindla uurimisaluse tarvis kasutada.
ABC-analüüsi tulemus näitab, millised tooted on sortimendis kasumlikud ning millised kaubad on üleliigsed. Kui antud analüüsi kasutada klientide kasumlikkuse määramisel, saab teada, millised kliendid on ettevõttele väga tähtsad. Tulemusi analüüsides saab järeldada, mis kliendid, tooted strateegiad on ettevõttele majanduslikult kõige efektiivsemad.
Käibe või kasumi suurendamiseks on firmadel vajadus pöörata tähelepanu A-rühma toodetele, mis on kõige tulutoovamad kasutades Pareto 20/80 reeglit, annavad 20% toodetest 80% käibest, 20% klientidest osatavad 80% kaubast ja 20% tarnijatest tarnivad 80% toodetest.
Analüüsi koostamise eelduseks on info, mille põhjal klassifitseerimist tegema hakata. Infos peab sisalduma näiteks toodete nimetused, müüdud toodete arv, konkreetse toote käive. Tähtis on see, et info oleks kogutud kindla ajaperioodi jooksul. Seejärel jaotatakse tooted rühmadesse.
A-rühma tooted on kõige tähtsamad ettevõtte seisukohast, selle rühma tooted moodustavad kindla ajaperioodi jooksul suurima käibe ja kasumi. Protsentuaalselt on käibe suurus kogu toodete käibest 70–80%. B-rühma tooted on ettevõttele vähem vajalikud ja moodustavad käibest 15–20%. C-rühma tooted on kõige vähem tähtsad ja moodustavad käibest 5–10%.
Kuna A-rühma tooted on firmale kõige tulusamad, ei tohi need tooted mitte kunagi laost otsa saada, selle rühma kliendid on tellimuste täitmisel prioriteetsed, samuti tarnijad. Järgmistes gruppides osatähtsused langevad, sest need tooted, kliendid ja tarnijad ei ole majanduslikud nii tulusad kui A-rühma tooted, kliendid või tarnijad.
Wello Uuskyla

Wello Uuskyla (kasutusel ka (Feliks) ja Vello Uusküla; 14. juuni 1921 Kuke küla, Mässu vald – 8. november 2006 Kungälv, Rootsi) oli eesti arhitekt, karikaturist ja kunstnik. 
Aastatel 1933–1939 õppis Uuskyla Haapsalu Gümnaasiumis. Pärast seda astus Tallinna Tehnikaülikooli, kus õppis keemiat. Ta eksmatrikuleeriti 1940. aasta sügisel "kulaku" pojana. Sõja ajal oli vabatahtlikuna Soome mereväes, kust pärinebki tema nime kirjutamisviis. Pärast Rootsi emigreerumist õppis Stockholmi Tehnilises Instituudis ehitusinseneriks (lõpetas 1949. aastal). Seejärel õppis Göteborgi Chalmersi Tehnikaülikooli arhitektuuriosakonnas, mille lõpetas 1956. aastal. 1967–1968 õppis ta Stockholmi Kuninglikus Kunstiakadeemias kunsti. 1953. aastal astus ta Göteborgis Eesti Üliõpilaste Seltsi.
1956–1974 pidas ta oma arhitektuuribürood. Pärast seda töötas viis aastat Norrköpingis ringkonnaarhitektina ja viis aastat Lilla-Edetis linnaarhitektina. Viimased aastakümned elas ta Kungälvis, kus tegeles selle vanalinna uurimisega ja oli kunstiringi juhendaja.
Uuskyla projekteeritud on Kungälvis hotell ja restoran Fars Hatt, ta on täiendanud ja laiendanud Falkenbergis Grand Hotelli ja elamuid, Kungälvis asuvat kaubanduskeskust, Örsåsi munitsipaalkooli. 1964. aastal sai Falkenbergi keskuse linnaplaneeringu võistlusel II koha.
Wello Uuskyla joonistusi ja maale on eksponeeritud Göteborgi, Stockholmi ja Toronto kunstinäitustel. Oma karikatuuridel kasutas ta pseudonüümi NAAK.
Ta oli abielus ja tal oli kolm last.
Erich Martens

Erich Martens (28. august 1911 Pärnu – ?. september 1944 Läänemeri) oli eesti karikaturist ja kunstnik.
Õppis Pärnu Ühisgümnaasiumi humanitaarharus, mille lõpetas 1930. aastal. Alates 1932. aastast õppis Pallases. Joonistas karikatuure ajalehtedele Vaba Maa ja Uus Maa. Samuti paljud tema karikatuurid ilmusid raamatus “Pärnumaa kõverpeegel” (1933). Oma karikatuuridel kasutas pseudonüümi Ero.
Chris Hansen

Chris Hansen (õieti Christopher Edward Hansen; sündinud 13. septembril 1959 Chicagos Illinoisi osariigis) on Ameerika Ühendriikide näitleja.
Mil Mi-26

Mil Mi-26 on NSV Liidu ja Venemaa suurim ja võimsaim kaheturbiiniga raske mitmeotstarbeline transpordikopter. NATO koodnimetus Halo. See raskekopterite seeria töötati välja vananenud Mi-6 ja Mi-12 asendamiseks.
= Disain ja arendus =
Kopteri Mi-26 väljatöötamine algas 1970. aasta alguses. Arendatud õhusõiduki tühimass on pool selle maksimaalsest stardimassist. Selle tõstevõime on poolteist kuni kaks korda suurem kui vananenud seeriatel Mi-6 ja Mi-12. Esimene lend toimus 14. detsembril 1977 ja tootmine sai alguse 1980. aastal. Esimene Mi-26 võeti kasutusele 1980. aasta oktoobris. Kopteri prototüüpi demonstreeriti esmakordselt 1981. aastal Pariisi lennundusnäitusel. Pärast Mi-26 väljatöötamise lõpetamist 1983. aastal võeti see kasutusele 1985. aastal.
Mi-26 konstruktsiooni eesmärk on parandada lennuohutust ja töökindlust. Seda kopterit juhivad järgmised meeskonnaliikmed: piloot, kaaspiloot, pardainsener ja navigaator. Piloodi ja teise piloodi istmed asuvad üksteise kõrval piloodikabiini juhtpaneeli esiküljel. Lennuinseneri ja navigaatori istmed on ehitatud piloodi istme tagaküljele.
Mi-26 suudab täita mitmeid ülesandeid, näiteks transportida sõjavarustust, personali ja ballistilisi rakette kaugele. Kopteri kandevõimeks on lisaks meeskonnale, veel 80 täisvarustuses sõdurit ja kopteri tagaosas suur allalastav luuk, max last 20 000 kg. Helikopterit kasutatakse ka sildade ja elektriliinide ehitamisel. Kopteri kere konstruktsioonis kasutatav komposiitmaterjal vähendab kopteri üldist kaalu. Kere konstruktsioonis kasutatud sulamid on 26% kergemad kui varem Mi-6 kopteris kasutatud alumiiniumisulamid. Kopteril on kabiini tagaosas ka kaubaruum.
= Mil Mi-26 omadused =
Mi-26-l on kaheksa põhirootorilaba ja viis sabarootorilaba, mis on paigaldatud kere keskosa kohal olevale kühmule. Kambri pikkus on 12 m, laius 3,3 m ja kõrgus 3,2 m ning sinna mahub kaks lahingumasinat. Kahe rööbastele riputatud elektrilise vintsi abil liigutatakse koormaid kambrisse. Samuti on kabiini paigaldatud CCTV-kaamera, mis jälgib koormuse paigutamist.
Rootor on valmistatud komposiitidest ja alumiiniumisulamitest ja rootori esiserv on titaanist. Pea- ja sabarootori pead on valmistatud titaanist.
Halo ehk Mi-26 jõuallikaks on kaks 10 000 hobujõuga turbomootorit ZMKB Progress D-136. Mõlemad mootoriruumid on tulekaitse eesmärgil valmistatud titaanist. Suur kandevõime ja suur reisikiirus muudavad kopteri kuluefektiivseks. Mi-26 on maailma võimsaim kopter ning kandevõimelt võrdväärne Lockheed C-130 Hercules transpordilennukiga. Kopteri kaitsmiseks ballistiliste rakettide eest on Mi-26 varustatud tõrvikusüsteemiga, infrapunase häirega, infrapunase summutiga, infrapunase peibutussüsteemiga ja värvikoodi süsteemiga, mis aitab rakette tuvastada. Infrapunaraketid kaitsevad kopterit soojusrakettide eest.
= Viited =
Kõrgem Majanduskool

Rahvuslik Uurimisülikool "Kõrgem Majanduskool" (vene keeles Национальный исследовательский университет "Высшая школа экономики") on Venemaa suurimaid ülikoole. Asub Moskvas. Omab ülikoolilinnakuid ka Peterburis, Nižni Novgorodis ja Permis. 
Ülikool asutati 1992. aastal. 1996. aastal sai ülikool riikliku ülikooli staatuse (Riiklik Ülikool "Kõrgem Majanduskool"). 2009. aastal sai Kõrgem Majanduskool konkursi alusel rahvusliku uurimisülikooli staatuse. Ülikooli rahvusvaheline nimetus on "Higher School of Economics – National Research University".
Ülikoolis tegutseb 128 teadusuurimisinstituuti ja -keskust, 36 teadus-õppelaboratooriumi ja 32 rahvusvahelist laboratooriumi välisteadlaste juhtimisel. Ülikooli juriidiline aadress on Moskva, Mjasnitskaja ulitsa 20.
2018. aasta aprilli seisuga õppis ülikoolis enam kui 35 000 üliõpilast. 1993. aastast kehtib ülikoolis Bologna õppesüsteem (4+2). Mitmes teaduskonnas toimub õppetöö inglise keeles.
Kõrgema Majanduskooli rektor on 1992. aastast ülikooli rajajaid Jaroslav Kuzminov. Ülikooli president on 1995. aastast professor Aleksandr Šohhin. Ülikooli teadusjuht on 1998. aastast professor Jevgeni Jassin. Nii Šohhin kui ka Jassin on olnud varem Venemaa majandusministrid. Ülikoolis on õppejõuna loenguid pidanud teiste seas Jegor Gaidar, Grigori Javlinski, Jevgenija Albats ja Aleksei Kudrin.
Kõrgema Majanduskooli vilistlane Maksim Oreškin määrati 2016. aastal Venemaa majandusministriks ja vilistlane Konstantin Noskov 2018. aastal Venemaa digitaalarengu, side ja massikommunikatsiooni ministriks.
Kahepoolne teip

Kahepoolne teip on mõlemalt poolt liimainega kaetud teip. See võimaldab omavahel kokku liimida kaks pinda. Teibi liimikiht võib olla kas ühekihiline või mitmekihiline. Teip hoiab kahepoolse kindla ühendusega koos mitmeid materjale.
Siiri Pärkson

Siiri Pärkson (16. juuni 1979 Tartu – 6. märts 2024 Tallinn) oli eesti kirjanik, IT-juht ja arvutilingvist.
Elulugu.
Ta oli pärit kolmelapselisest perekonnast, lõpetas 1998. aastal Tartu Tamme Gümnaasiumi.
Seejärel õppis eesti keelt, arvutilingvistikat, teatriteadust ja kirjandust Tartu Ülikoolis, kus omandas 2005. aastal bakalaureusekraadi eesti kirjanduse erialal (juhendaja Aare Pilv). Magistriõppes õppis arvutilingvistikat, kus omandas humanitaarteaduse (arvutilingvistika) magistrikraadi 2007. aastal tööga „Üleküsimine, ümbersõnastamine ja mittemõistmine telefonivestlustes: eesti infodialoogide analüüs“ (juhendaja prof Mare Koit).
Doktorikraadi kaitses 2016. aastal tööga „Dialoogist dialoogsüsteemini: partneri algatatud parandused“ üldkeeleteaduse erialal (juhendajad prof Renate Pajusalu, prof Mare Koit).
Ta on end täiendanud Göteborgi Ülikoolis Rootsis (2006), Peterburi Riiklikus Ülikoolis Venemaal (2008), Praha Ülikoolis Tšehhis (2008) ja Bordeaux' Ülikoolis Prantsusmaal (2009). Ta on läbinud Duke'i Ülikooli (2013) ja Michigani Ülikooli (2014) juures veebikursuseid. 
2016. aastast kuni 2023. aastani töötas ta Eesti Kirjandusmuuseumi IT-valdkonna juhina. Alates 2023. aastast kuni surmani töötas ta Äripäeva teabevara IT-juhtimise teabevara peatoimetajana. 
Siiri Pärkson suri Tallinnas 6. märtsil 2024.
Teadustöö.
Oma teadustöös on ta uurinud infodialooge ning rakendanud Võlur Ozi meetodit.
Looming.
Ta on enam kui 40 Vikipeedia artikli ja arvukate Äripäeva teabevara artiklite autor. 
Lasteraamatud.
Selle raamatu peatükk "Kellestki tiivulisest, kel on naljakas nimi" on kuulatav ka helifailina (TEA kirjastus).
Liikmesus.
2003Eesti Kirjanduse Seltsi eluaegne liige.
Prooviuuring

Prooviuuring (ingl "pilot study") on väikesemahuline eeluuring, mis võimaldab valitud uurimisviisi katsetada ja selgitada välja selle nõrgad kohad. Mõnikord põhinevad prooviuuringud mugavusvalimil.
Kuigi inglise keele mõjul on kasutusele võetud sõna "pilootuuring", mida on soovitatud vältida, sest sõna "piloot" viitab eesti keeles õhusõiduki juhile. Sõna "pilootuuring" asemel sobib kasutada sõnu "prooviuuring", "katseuuring", "eeluuring", "esimene uuring", "esmane uuring".
Robert Rannast

Robert (Rein) Rannast (20. aprill 1928 Hanila, Taebla vald, Läänemaa – 4. juuni 2016) oli eesti skulptor. 
Elukäik.
Ta sündis Hanila külas raudteelase peres. Lapsepõlv möödus Karuse raudteejaamas. Alghariduse sai Hanila algkoolis. Lõpetas 1947 Haapsalu 1. Keskkooli, astus samal aastal Tartu Riiklikku Kunstiinstituuti, lõpetas ERKI Tartu osakonna 1955. aastal. 
Töötas 1955–1957 Haapsalu kultuurimaja plakatistina. Aastast 1957 vabakunstnik. Alates 1963. aastast elas Tallinnas.
Looming.
Osales näitustel aastast 1955, kuulus 1961. aastast Eesti Kunstnike Liitu. On viljelenud monumentaalskulptuuri, dekoratiivplastikat, portreekunsti ning bareljeefe. 1960. aastatel valmist temalt rida kalmukujundusi Hanila, Varbla, Haapsalu, Tori jt kalmistutele. Kalmistuskultuuris eelistas materjalina põhiliselt dolomiiti ja graniiti. Tema loodud on V. Vaga perekonna haua kivi Tartus Maarja kalmistul, perekondade Liivas, Voode, Kurs ja Küüra hauakivid Tallinnas Pärnamäe kalmistul, perekond Talumäe hauakivi Metsakalmistul jne.
Ta oli üks Haapsalu Kunstiklubile alusepanijaid alates 1960. aastast.
Teoseid.
1950. aastatel avaldati tema karikatuure ajalehtedes Stalinlikul Teel ja Töörahva Lipp.
Papaaha

Papaaha (armeenia փափախ, p‘ap‘akh, armeenia hääldus: [pʰɑˈpʰɑχ]; aserbaidžaani papaq; adõgee па1о, pa'o; gruusia ფაფახი, p’ap’akhi, [pʰapʰaxi]; tšetšeeni холхазан куй, xolxazan kuy; vene папаха papahha, IPA: [pɐˈpaxə]), samuti tuntud inglise keeles kui "astrakhan peruk" 'astrahani müts', on villast müts, mida kannavad mehed kogu Kaukaasias. Sõna "papaaha" on Türgi algupäraga.
On kahte tüüpi Vene papaahasid. Üks, mida kutsutakse papaahaks, on kõrge karusnahast müts, mis on tavaliselt valmistatud karakullilamba nahast. Papaahal võivad olla allakeeratavad kõrvaklapid. Teine, papaahaga sarnane müts on kubanka, kuid see on veidi madalam ja sellel pole allakeeratavaid kõrvaklappe. Kubankat kannavad peamiselt kasakad.
Papaaha on väga levinud Armeenias ja mujal mägipiirkondades, kus mehe müts on väga tähtis osa tema identiteedist. Ka Gruusias kantakse papaahat peamiselt Pshavi, Khevi, Mtiuleti ja Tusheti mägipiirkondades. Papaaha on samuti väga levinud Aserbaidžaanis. Papaahat kannavad samuti tšetšeenid, dagestanlased ja teised Kaukaasia hõimud. 
Papaaha Vene sõjaväes.
Kaukaasia sõja ajal tutvusid venelased papaahaga ja võtsid selle (1855) koos tšerkeskaga ka Vene sõjaväe kasakate ametlikuks riietuseks. Hiljem hakkasid seda kandma kõik ratsaväelased. Vene sõjaväe papaahat kandsid ka Eesti sõdurid Eesti Vabadussõja alguses. 
Nõukogude sõjaväes oli papaaha esialgu keelatud, kuna seostus tsaariarmeega. Kuid 1935. aastal võeti see taas kasutusse ja aastast 1941 kandsid seda kõrgemad ohvitserid.
Pärast Nõukogude liidu lagunemist oli papaaha edasi kasutuses Venemaa sõjaväes. 1994. aastal keelati selle kandmine ära, kuna see meenutas nõukogude aega. Kuid 2005. aastal võeti papaaha Vene sõjaväes taas kasutusse.
Adeli Rahvusvaheline Rehabilitatsioonikeskus

Adeli Rahvusvaheline Rehabilitatsioonikeskus (juriidilise nimega Adeli Eesti OÜ) on Tallinnas aadressil Endla tänav 4 tegutsev rehabilitatsiooniasutus.
Keskus asutati 2003 nime all "Adeli Eesti Rehabilitatsioonikeskus". Esimene klient sai keskusest abi 21. jaanuaril 2004. Aastast 2013 kannab keskus nime Adeli Rahvusvaheline Rehabilitatsioonikeskus.
Keskus on Eesti Rehabilitatsiooniasutuste Liidu asutajaliige.
Tiergarten

Tiergarten (ametliku saksakeelse nimega "Großer Tiergarten") on Tempelhofi pargi järel suuruselt teine, kuid tunduvalt populaarsem Berliini siselinna park. 
Saksamaa suuruselt kolmanda linnapargi pindala on 210 hektarit. Park paikneb Mitte piirkonna Tiergarteni linnaosa põhja- ja keskosas. Põhjas piirneb park Spree jõega. Pargi põhjanurka jääv Bellevue loss on alates 1994. aastast Saksamaa presidendi ametlik residents.
Linnapargi keskseks kohaks on Berliini võidusammas ja seda ümbritsev ringsõidutee. Parki sirgjooneliselt läbiva 17. Juuni tänava (kunagise Unter den Lindeni puiestee jätk) algust tähistab kuulus Brandenburgi värav. Pargi alla on rajatud auto- ja raudteetunnelite süsteem. Parki teenindavad kaks S-Bahni jaama: Berlin Tiergarten ja Berlin Bellevue.
Pargis on oma koha leidnud ka Euroopa külastatuim ja Saksamaa vanim (1844) loomaaed Zoologischer Garten Berlin, mis laiub 35 hektaril.
Ludvig Puusepa nimeline Neuroloogide ja Neurokirurgide Selts

Ludvig Puusepa nimeline Neuroloogide ja Neurokirurgide Selts (lühendatult ENNS) on Eesti selts, mis ühendab neuroloogia ja neurokirurgiaga seotud spetsialiste ning huvilisi. Seltsi juhatus tegutseb Tartu ülikooli närvikliinikus.
Selts asutati 26. novembril 1922.
Berliini võidusammas

Berliini võidusammas (saksa keeles "Berliner Siegessäule") on kunagise Preisimaa kuningriigi pealinna püstitatud ausammas. See asub Berliinis Großer Tiergarteni linnapargis. Võidusamba asukohta pargis on mitu korda muudetud, mille tõttu arvatavasti pääses see ka II maailmasõja liitlasvägede otseste õhurünnakute käest. Siiski sai võidusammas sõjas kannatada, nii on näiteks osaliselt puudu mõned sõjastseenidega pronksbareljeefid.
Võidusamba projekteeris Heinrich Strack pärast 1864. aastat, et austada mälestust Preisi vägede võidust Taani-Preisi sõjas. Kui monument 2. septembril 1873 inaugureeriti, oli Preisi kuningriik võitnud ka Austria keisririiki ja tema sakslastest liitlasi Austria-Preisi sõjas (1866) ning lisaks Prantsuse teist keisririiki Prantsuse-Preisi sõjas (1870–71). See andis monumendile uue pühitsetud eesmärgi ja hiilguse. Need hilisemad niinimetatud Saksamaa ühinemissõjad olid ajendiks, et lisada sambale Friedrich Drake'i kavandatud ingelliku personifikatsiooniga vanarooma võidujumalanna Victoria. See on 8,3 meetrit kõrge ja 35 tonni raske pronksist kullavärviline skulptuur, mis paigaldati sambale veel otsa. 
1939. aastal teisaldasid natsid samba vanast asukohast tänasele kohale, sest kavandasid suuremahulist Berliini ümberehitamist hiidlinnaks Germaniaks.
Berliinlased on 67 meetri kõrgusele võitjatariga sambale andnud kõnekeelse hüüdnime "Goldelse", mis võiks eesti keeles kõlada nagu Kuld-Liisu. See on linna üks külastatumaid turismiatraktsioone. Selle vaateplatvormile, kust avaneb suurepärane vaade üle Tiergarteni pargi kõikidesse suundadesse, on võimalik osta pääsupilet.
Popkultuuris.
Kuldset ingliskulptuuri, mis valati vormi 1873. aastal Aktien-Gesellschaft Gladenbecki valukojas, on käsitletud:
Fallout 76

"Fallout 76" on 2018. aasta novembris ilmunud märuli-rollimäng, mille arendajaks on Bethesda Game Studios ja väljaandjaks Bethesda Softworks. 
Mäng ilmus 14. novembril Microsoft Windowsi, PlayStation 4 ja Xbox One'i platvormdele. Mäng kasutab modifitseeritud versioonid Bethesda Creation Engine'i mängumootorist.
Mängitavus.
"Fallout 76" on Bethesda Game Studiose esimene võrgus mängitav videomäng. Mängijad võivad mängida nii üksinda kui ka kuni nelja mängija suurustes gruppides. Mängus ei ole ühtegi arvuti juhitud tegelast (NPC), kõik inimtegelased on teised mängijad. Mängu maailm on neli korda suurem "Fallout 4" jaoks kasutatud maailmast.
Tegevuskoht.
Mäng on toimub USA Lääne-Virginia osariigis aastal 2102, 25 aastat pärast tuumasõda. Mängus on palju päriselus leiduvaid kohti, nagu näiteks Lääne-Virginia osariigi kapitoolium, The Greenbrier, Woodburn Circle, ja New River Gorge sild. Mängus leidub ka palju muteerunud koletisi nagu Mothman (koimees) ja Flatwoodsi koletis, mis on võetud Lääne-Virginia rahvaluulest.
Turundus.
30. mail 2018 näidati Bethesda Twitch.tv kanalil 24-tunnist otseülekannet, kus oli näha ekraani lausega "Please Stand By" ja Vault Boy mänguasja. Otseülekannet vaatas kokku 2 miljonit inimest ja peaaegu alati vaatas seda üle 100 000 inimese korraga. Ülekanne lõppes Todd Howardi lühikese sõnumi ja mängu treileriga.
Julija Levtšenko

Julija Andrijivna Levtšenko (ukraina keeles Юлія Андріївна Левченко; sündinud 28. novembril 1997 Bahmutis) on Ukraina kergejõustiklane (kõrgushüppaja).
2014. aastal võitis ta noorte suveolümpiamängudel Nanjingis kuldmedali isikliku rekordiga 1.89.
Juba 17-aastaselt osales ta 2015. aasta kergejõustiku maailmameistrivõistlustel Pekingis, kus ta kvalifikatsioonist edasi ei pääsenud.
2016. aastal võitis ta juunioride maailmameistrivõistlustel Bydgoszczis 1.86-ga pronksmedali. 2016. aasta suveolümpiamängudel Rio de Janeiros ületas ta kvalifikatsioonis 1.92, kuid finaali ei pääsenud.
Väga edukaks kujunes aasta 2017. Märtsis võitis ta 2017. aasta Euroopa sisemeistrivõistlustel Belgradis pronksmedali, püstitades isikliku rekordi 1.94. Juulis tuli ta Poolas Bydgoszczis Euroopa alla 23-aastaste meistriks. Augustis võitis ta maailmameistrivõistlustel Londonis hõbemedali, ületades isiklikku rekordit tähistava 2.01.
2017. aastal valiti ta Euroopa kergejõustiku tõusvaks täheks.
2018. aasta kergejõustiku sisemaailmameistrivõistlustel Birminghamis jäi ta 1.89-ga viiendaks.
Tema isiklik rekord kõrgushüppes on 2.02, mis on püstitatud Euroopa - USA võistkondlikul maavõistlusel Minskis 2019. Sisetingimustes on tema isiklik rekord 1.97, mis on püstitatud 10. jaanuaril 2018 Kiievis.
Nadine Visser

Nadine Visser (sündinud 9. veebruaril 1995 Hoornis) on Hollandi kergejõustiklane (tõkkejooksja ja seitsmevõistleja).
10. juunil 2018 püstitas ta Teemantliiga etapil Stockholmis Hollandi rekordi 12,71, ületades 1989. aastast Marjan Olyslagerile kuulunud rekordi kuue sajandikuga. Isiklikku rekordit parandas ta seitsme sajandikuga.
2021. aasta Euroopa sisemeistrivõistlustel Torunis jooksis ta 60 meetri tõkkejooksu Hollandi rekordi 7,77 sekundit ning võitis kuldmedali. Sama aasta 9. septembril jooksis ta Zürichis 100 meetri tõkkejooksus Hollandi rekordi 12,51.
2023. aasta Euroopa sisemeistrivõistlustel Istanbulis võitis Visser ajaga 7,84 Reetta Hurske järel hõbemedali.
2024. aasta suveolümpiamängudel Pariisis sai ta 100 meetri tõkkejooksus ajaga 12,43 neljanda koha.
2025. aasta Euroopa sisemeistrivõistlustel Apeldoornis võitis ta Ditaji Kambundji järel hõbemedali Hollandi rekordiga 7,72. Sama aasta sisemaailmameistrivõistlustel Nanjingis oli ta ajaga 7,76 kuues.
Matteo Salvini

Matteo Salvini (sündinud 9. märtsil 1973 Milanos) on Itaalia poliitik, ta kuulus paremtsentristlikku valimiskoalitsiooni Lega Nord. Ta on 1. juunist 2018 kuni 5. septembrini 2019 Itaalia siseminister ja ühtlasi Itaalia asepeaminister. 2004–2018 oli ta Euroopa Parlamendi liige.
Ta on õppinud Milano ülikooli ajalooteaduskonnas, kuid ta pole ülikooli lõpetanud.
Helvi Klement

Helvi Klement (sünninimi Helvi Roonurm; 8. aprill 1921 Tartu – 20. aprill 2003 Göteborg) oli eesti laulja (sopran), Rootsi Eestlaste Esinduse (REE) VII, IX ja X koosseisu saadik.
Ta õppis Tallinna Konservatooriumi koorijuhtide klassis. Sopranina esitas peamiselt eesti laule Saarelt, Pätsilt, Aavikult ja Tubinalt.
Isiklikku.
Abielust Eino Klementiga sündis kaks tütart: Kalli Klement ja Tiina Hellis Aasa.
Tehniline diagnostika

Tehniline diagnostika (ehk diagnostika) on protsess või protseduur tehniliste vahendite seisundi määramiseks.
Laialdaselt on tehnilise diagnostika kasutusel transpordivahendite, näiteks lennukite, laevade, rongide ja autode, tehnilise seisundi määramiseks. Tuntud on ka muude vastutusrikaste elementide (näiteks turbiinide või tiivikute labade) diagnostika.
Tehniliste objektide diagnostika toimub reeglina sisseehitatud diagnostilise süsteemi poolt või selle vahendusel.
Diagnostikavahendeid liigitatakse nendes kasutatavate füüsikaliste või muude meetodite järgi. Väga levinud on ultraheli ja elektromagnetilise kiirguse kasutamine. Ehitistes kasutatakse mitmesuguseid sisseehitatud andureid (rõhu, jõu jm). Kasutatakse ka elektri näivtakistuse mõõtmisel ja muudel põhimõtetel toimivaid diagnostilisi meetodeid.
Eriti vastutusrikastel juhtudel kasutatakse pidevalt toimuvat tehnilist diagnostikat ehk tehnilise seisundi monitooringut (turbiinide ja tiivikute labad, lennukite, laevade, rongide ja autode vastutusrikkad süsteemid ja osad, ehitised).
Eriti kõrgele tasemele on tehniline diagnostika viidud sõjatehnika ja kosmosetehnika juures (näiteks stardieelne kontroll).
Arvutitehnikas on diagnostikal samuti väga oluline roll.
Punase Noorsoo Avangard

Punase Noorsoo Avangard (vene keeles Авангард красной молодёжи; lühend AKM) oli noorteorganisatsioon Venemaal, mille tegevus on peaasjalikult suunatud tänavaaktsioonide läbiviimisele. AKM pooldas sotsialismi ideed Lenini-Stalini revolutsioonilise õpetuse vaimus.
AKM loodi 1998. aastal kui Viktor Anpilovi juhitud poliitilise liikumise Töölis-Venemaa noortetiib. Konflikti tõttu 2004. aasta alguses Töölis-Venemaa juhtkonnaga lahkus osa AKM-i aktiviste eesotsas Sergei Udaltsoviga Anpilovi liikumisest ja jätkas tegevust iseseisva organisatsioonina. 
Sellest ajast peale eksisteeris faktiliselt kaks organisatsiooni: Töölis-Venemaa AKM ja vasakliikumises enam tuntud Punase Noorsoo Avangard Sergei Udaltsovi juhtimisel. 
Kui 2008. aastal loodi Vasakrinne, lahkus sinna suurem osa AKM-i aktiviste.
Organisatsioon lõpetas oma tegevuse 2010. aastate keskpaiku.
Baltic Heritage Network

Baltic Heritage Network (lühendatult BaltHerNet) on mittetulundusühing, mis tegeleb eestlaste, lätlaste ja leedulaste diasporaade kultuuripärandiga. Ühing arendab ja haldab portaali Baltic Heritage Network.
Ühing asutati 11. jaanuaril 2008 Tartus.
Ühingu juures tegutseb kolm töörühma: Eesti, Läti ja Leedu töörühm.
Ryszard Linkiewicz

Ryszard Linkiewicz (sündinud 1953) on Austraalia kirjanik.
Vasakrinne

Ühiskondlik Liikumine "Vasakrinne" (vene keeles Общественное движение "Левый Фронт") on ühiskondlik liikumine, mis ühendab sotsialistliku arengutee pooldajaid.
Vasakrinne asutati 2008. aasta oktoobris. Suur osa Punase Noorsoo Avangardi aktiviste astus Vasakrinde ridadesse.
Vasakrinde peamine eesmärk on sotsialistlikku ühiskonna ehitamine Venemaal. Vasakrinde ülesandeks on vasakpoolsete opositsioonijõudude tegevuse koordineerimine. Vasakrinne tegutseb kogu Venemaa territooriumil Venemaa Föderatsiooni konstitutsiooni ja muude Venemaa õigusaktide raamides.
Vasakrindes võivad osaleda vähemalt 18-aastased füüsilised isikud, samuti ametiliidud, ühiskondlikud ja regioonidevahelised ühiskondlikud ja poliitilised organisatsioonid.
Vasakrinde osalemine Venemaa presidendivalimistel.
2017. aasta detsembris korraldas Vasakrinne liikumisesisesed presidendikandidaadi valimised eelseisvateks 2018. aasta märtsis toimuvateks Venemaa Föderatsiooni presidendivalimisteks. Vasak- ja patriootiliste jõudude kandidaadiks sai sisevalimistel parteitu majandijuht Pavel Grudinin. 
3. veebruaril 2018 avati Moskvas hotell Izmailovo saalis "Internatsionaali" laulmisega Vasakrinde VI kongress. Kongressil kinnitati toetus Pavel Grudinini kandideerimisele 2018. aasta Venemaa presidendivalimistel (kelle valimiskampaania algas tegelikult juba detsembri lõpus). 18. märtsil 2018 toimunud valimistel andis Grudinini poolt oma hääle 8,66 miljonit valijat (11,8% valijate koguarvust). Kaheksa kandidaadi seas tuli Grudinin Vladimir Putini järel teiseks.
Juhtimine.
Vasakrinde kõrgemaks juhtimisorganiks on kongress. Kongressidevahelisel ajal juhib Vasakrinde koordinaatorite nõukogu, operatiivjuhtimiseks valitakse alaliselt tegutsev Vasakrinde täitevkomitee. Täitevkomitee peakorter asub Moskvas.
13-liikmelise Vasakrinde täitevkomitee tuntuim liige on Sergei Udaltsov.
Vera Leonova

Vera Aleksandrovna Leonova (vene keeles Вера Александровна Леонова; sündinud 23. novembril 1980 Moskvas Nõukogude Liidus) on Venemaa munitsipaalpoliitik, Moskva omavalitsustegelane ja urbanist.
Ta lõpetas 2003. aastal Lomonossovi-nimelise Moskva Riikliku Ülikooli kiitusega erialal "lingvistika ja kultuurivaheline kommunikatsioon", 2005. aastal Pariisi Ülikooli magistrantuuri kiitusega erialal "keskaja kirjandus" ning 2010. aastal Oxfordi Brookesi Ülikooli kiitusega. Viimasest sai ta magistrikraadi ärijuhtimises (MBA) erialal "kinnisvara ja linna arendamine".
Ta töötas aastatel 2005–2011 Moskva kinnisvaraarendusfirmas RDI Group projektijuhina ja 2013–2014 Moskvas asuva konsultatsioonifirma Strelka projektidirektorina. 
Aastatel 2014–2015 töötas ta linnaehituse, arhitektuuri, linnade majanduse ja strateegilise juhtimise valdkonnas iga-aastasi rahvusvahelisi konverentse korraldava mittetulundusühingu Moskva Urbanistikafoorum tegevdirektorina. 
2015. aastast on Leonova Kõrgema Majanduskooli Võssokovski-nimelise kõrgema urbanistikakooli asedekaan. 
Moskva kohalikud valimised (2017).
Leonova kandideeris kohaliku omavalitsuse valimistel Moskva Zamoskvoretšje rajoonis viiemandaadilises valimisringkonnas ja tuli 33 kandidaadi seas häälte arvult esimeseks. Kandidaadiks esitas teda poliitiline partei Jabloko. Leonovast sai üks Zamoskvoretšje munitsipaalringkonna kümnest saadikust (6 saadikukohta said Ühtse Venemaa ja 4 Jabloko esindajad). Mandaat kehtib kuni järgmiste valimisteni 2022. aastal.
Isiklikku.
Leonova valdab vene, inglise, prantsuse ja hispaania keelt. Tema hobide seas on klassikaline muusika.
Miljööteraapia

Miljööteraapia ehk keskkonnateraapia on psühhoteraapia vorm, mida viiakse läbi terapeutilises keskkonnas. Tegemist on ööpäev läbi miljööterapeutide asutusepõhiselt läbiviidava rehabilitatsiooniteenusega.
Ajalugu.
Termin "miljööteraapia" (inglise keeles "milieu therapy") võeti kasutusele 1900. aastatel Saksamaal, et kirjeldada uut tüüpi haiglaravi, mille puhul võttis haiglapersonal psühhiaatriapatsientidega suheldes varasemast aktiivsema rolli. 1920.–1930. aastatel rõhutas Harry Stack Sullivan skisofreenikute ravis keskkonna ja kogu meditsiinilise personali rolli olulisust. Olulise panuse miljööteraapia arengusse on oma teostega andnud Fritz Redl, Bruno Bettelheim ja Donald Winnicott. 
Miljööteraapiat on edukalt rakendatud Skandinaavia riikides. Rootsi üks esimesi miljööteraapilisi ravikodusid Barnbyn Skå asutati 1947. aastal Stockholmis ning see oli mõeldud kõige keerulisemates oludes kasvavate laste ja noorte aitamiseks.
Miljööteraapia olemus.
Miljööteraapia on lähedalt seotud psühhodünaamilise psühhoteraapiaga. Selline teraapia sobib lastele ja noorukitele, kellel on keeruline toime tulla iseenda ja end ümbritsevate sotsiaalsete oludega (nt kiindumussuhte- ja koostoimimishäirega lapsed ja noored). Miljööteraapias abistatakse neid, pöörates tähelepanu eelkõige koostoimimisele ja sotsiaalsete suhete toimimismustritele. Miljööteraapia lähtub seisukohast, et kellelgi ei ole võimalik teist inimest terveks teha. Muutuda ja areneda on võimalik ainult iseendal. Et aidata lastel ja noortel muutuda ja areneda, on vaja teha ümberkorraldusi keskkonnas.
Miljööteraapia keskendub turvalise, stabiilse ja lihtsa keskkonna loomisele ja välisele motivatsioonile. Miljööteraapiaks luuakse professionaalne korraldus, mis võimaldab lastel ja noortel ise tegeleda oma arengu ja muutustega. Teraapiline keskkond peab mõjutama ja toetama last ja noorukit sel moel, et ta julgeks ise oma probleemide ja raskustega tegeleda. Oluline on hoiduda nende eest probleemide äralahendamisest, sest see takistab laste arengut.
Miljööteraapilises asutuses pakutava ravi põhiülesanne on luua lapsele järgmised võimalused:
Miljööteraapia rakendamine Eestis.
Eestis on miljööteraapiat rakendatud alates 2014. aastast, kui Tartu Herbert Masingu Kooli juurde rajati Pepleri miljööteraapiline ravikodu, mis pakub 12–17-aastastele psüühikahäiretega noortele ööpäev läbi toetavat, turvalist, kena ja hubast keskkonda. Pepleri ravikodusse võetakse lapsed, kelle perel ei ole selliseks abistamiseks oskusi või võimalust. Noored viibivad ravikodus vähemalt kolm kuud.
Nature's Best Photography

Nature's Best Photography on Ameerika Ühendriikides ilmuv loodusfotoajakiri. Toimetus asub Virginia osariigis McLeanis.
Ajakiri ilmub alates 1995. aastast. Väljaandja ja peatoimetaja on algusest peale olnud Stephen Freligh. Esialgu ilmus ajakiri kord aastas, praegu kaks korda aastas. 
Ajakiri korraldab alates 1996. aastast rahvusvahelist fotokonkurssi Nature's Best Photography Windland Smith Rice International Awards.
Phoenix Sky Harbori rahvusvaheline lennujaam

Phoenix Sky Harbori rahvusvaheline lennujaam (IATA: PHX, ICAO: KPHX, FAA LID: PHX) on tsiviil- ja militaarlennujaam, mis asub umbes 4,8 kilomeetri kaugusel Phoenixi kesklinnast Maricopa maakonnas Arizona osariigis Ameerika Ühendriikides. Lennujaam on Arizona suurim ja kõige reisijate rohkeim lennujaam, ja tegu on Ameerika Ühendriikides suurima kommertslennujaamaga.
2017 . aastal läbis PHXi 43 921 670 reisijat, muutes lennujaama 34 . kõige reisijate rohkeimaks lennujaamaks maailmas. Lennujaama läbib päevas rohkem kui 1200 lennuoperatsiooni, rohkem kui 120 000 reisijat ja rohkem kui 800 tonni kargot.
Lennujaam on American Airlinesi suuruselt kuues kodulennujaam, kust on Americanil rohkem kui 300 väljumist päevas 91 sihtkohta nelja riiki. Americaniga lendab umbes 46% PHXi reisijatest (rohkem kui 20 miljonit reisijat aastas) 2017. aasta detsembri seisuga, ja PHXis töötab umbes 9500 American Airlinesi töötajat, tehes Americani lennujaama kõige suuremaks lennufirmaks ehk vedajaks. Sky Harbor on Southwest Airlinesi üks suurim kodulennujaam, lennujaamast väljub päevas umbes 188 lendu 53 sihtkohta USAs.
Windland Smith Rice

Windland Smith Rice (sünninimega Sandra Windland Smith; 19. jaanuar 1970 Little Rock, Arkansas – 31. mai 2005 Memphis, Tennessee) oli Ameerika Ühendriikide loodusfotograaf, looduskaitsja ja näitleja.
Tema mälestuseks nimetas loodusfotoajakiri Nature's Best Photography enda korraldatava rahvusvahelise fotokonkursi ümber Nature's Best Photography Windland Smith Rice International Awardsiks.
Windland Smith lõpetas 1992. aastal Duke'i Ülikooli, kus õppis näitekunsti. Ta on mänginud kõrvalosa mitmes mängufilmis. Tuntuks sai ta loodusfotograafina. Ta tegi koostööd Fujifilmi, National Geographic Society, Earthfire Institute'iga ja kaastööd ajakirjale Nature's Best Photography.
Ta suri ootamatult südamerikke tõttu. Selgus, et tal oli pärilik pika QT sündroom (geneetilise etioloogiaga südame elektrofüsioloogiline häire).
Isiklikku.
Ta oli üheksalapselise pere vanim laps. Tema isa Frederick W. Smith on kullerfirma FedEx asutaja ja juht. Windland Smith abiellus Jeffrey Scott Rice'iga. Nende pojad on Mason Frederick Rice ja Alden James Rice.
Windland Smith Rice'i noorem õde Molly Smith on Washingtonis asuva teatri Arena Stage direktor. 2007. aastal produtseeris ta õe mälestuseks romantilise draamafilmi "P.S. I Love You" Hilary Swankiga peaosas.
Hartsfieldi-Jacksoni Atlanta rahvusvaheline lennujaam

Hartsfieldi-Jacksoni Atlanta rahvusvaheline lennujaam (IATA: ATL, ICAO: KATL, FAA LID: ATL), tuntud ka kui Atlanta lennujaam, Hartsfield või Hartsfield-Jackson, on Ameerika Ühendriikide Georgia osariigis asuv rahvusvaheline lennujaam, mis asub Atlanta kesklinnast umbes 11 kilomeetri kaugusel. 
Lennujaam on saanud nime Atlanta endiste linnapeade William B. Hartsfieldi ja Maynard Jacksoni järgi.
Alates 1998. aastast on lennujaam olnud maailma suurima lennuliiklusega lennujaam, seda peamiselt riigisiseste lendude tõttu, rahvusvaheliste reisijate arvult on lennujaam seitsmes. Aastas teenindab lennujaam rohkem kui 100 miljonit reisijat. Suure lennuliikluse tõttu ongi lõunaosariikides levinud nali, et ükskõik kas pärast surma minnakse taevasse või põrgusse, peab ikka tegema Atlantas vahepeatuse.
Lennujaam on Delta Air Linesi kodulennujaam.
Denveri rahvusvaheline lennujaam

Denveri rahvusvaheline lennujaam (IATA: DEN, ICAO: KDEN, FaaAA LID: DEN), tuntud ka kui DIA, on rahvusvaheline lennujaam Denveris Colorado osariigis Ameerika Ühendriikides. Lennujaam on 13 570 hektarit suur ning tegu on pindalalt USA suurima lennujaamaga. Lennurada 16R/34L, mille kogupikkus on 4877 meetrit, on Ameerika Ühendriikide pikim lennurada, mis on munitsipaalkasutuses.
Lennujaam on üks United Airlinesi sõlmlennujaamadest, ning ka Frontier Airlinesi baasjaam.
65 aastat oli Denveri põhilennujaamaks linna kirdeosas olev Stapletoni lennujaam, mis avati 17. oktoobril 1929. 1980. aastatel hakkas lennujaam aga väikeseks jääma:
1985. aastal otsustas Colorado osariigi seadusandlik kogu annekteerida maatüki Adamsi maakonnast ja selle inkorporeerida Denveri linna koosseisu, et sinna ehitada uus lennujaam. Adamsi maakonna elanikud võtsid otsuse vastu 1988. aasta referendumil, ja Denveri linnaelanikud 1989. aasta referendumil. Lennujaama ehitus algas 1989. aastal ja algseks avamiskuupäevaks planeeriti 29. oktoober 1993.
27. veebruaril 1995 maandus Stapletoni lennujaamas Delta Airlinesi lend 569 Dallasest, mis oli viimane lennujaamas maandunud lend. Samal ööl väljus lennujaamast Continental Airlinesi lend 34 Londonisse, mis oli viimane Stapletonist väljunud lend. Öösel sõitsid lennujaama sõidukid (rendiautod, pagasiveokid, kütuseveokid jne) uude Denveri lennujaama.
Lennujaam avati 28. veebruaril 1995. Kell 6 hommikul väljus lennujaamast esimene lend - United Airlinesi lend 1062 Kansas Citysse. Mõni minut hiljem maandus lennujaamas ka esimene lennuk - United Airlinesi lend 1474 Colorado Springsist.
Windland Smith Rice International Awards

Nature's Best Photography Windland Smith Rice International Awards on Ameerika Ühendriikides peetav iga-aastane rahvusvaheline loodusfotode võistlus, mida korraldab loodusfotoajakiri Nature's Best Photography (toimetus asub Virginia osariigis Restonis).
Võistlust korraldatakse 1996. aastast. Algul kandis see nime Nature's Best International Photography Awards. Pärast Windland Smith Rice'i surma on kasutusel praegune nimi. Konkursi suurusest annab selgust asjaolu, et igal aastal esitatakse konkursile hindamiseks paarkümmend tuhat fotot. Konkursi tulemused selguvad septembris. Auhinnatud töid eksponeeritakse Washingtonis Smithsoniani Rahvuslikus Loodusmuuseumis.
Aasta fotograafi auhind.
Konkursil Windland Smith Rice International Awards on jagatud aasta fotograafi auhinda ("Photographer of the Year Award") eraldi auhinnana väljapaistvate loodusfotograafide teenete tunnustamiseks.
Matkule vald

Matkule vald (läti keeles "Matkules pagasts") on vald Lätis Tukumsi piirkonnas. Vald piirneb sama piirkonna Vāne ja Kandava vallaga, Talsi piirkonna Abava vallaga ning Kuldīga piirkonna Kabile vallaga.
Valla pindala on 63 km². 2016. aasta seisuga elas seal 622 inimest. Aastal 2011 elas vallas 623 lätlast, 7 venelast, 2 valgevenelast, 5 ukrainlast, 2 poolakat ja 4 leedulast. Valla keskus on Matkule küla, vallavanem on Dzidra Jansone.
Matkule valla aladel asusid varem Matkule mõisa maad ("Matkuln"). Valla vana saksakeelne nimekuju oli samuti Matkuln. Aastal 1945 moodustati vallas Matkule, Amula ja Zīlese külanõukogu, vald likvideeriti aastal 1949. Aastal 1954 liideti Matkule külanõukoguga likvideeritava Zīlese külanõukogu kolhoosi Dzirkstele maad, kolhoosi Komūna maad liideti aga Aizdzire külanõukoguga. Aastal 1990 moodustati Matkule külanõukogust vald. 1997. aastal liideti Matkule ja Zemīte vald Kandava linna maaterritooriumiga. Aastal 1999 moodustati Kandava linna maaterritooriumist Kandava piirkond. 2009. aastal vald taastati kui Kandava piirkonda kuuluv haldusüksus. 2021. aastal liideti vald Tukumsi piirkonnaga.
Kultuurimälestistest on riikliku kaitse all Matkule muinaskalmed, Lanksēde muinaskalmed, hiiepaik Piltiņkalns Ķempjis, Matkule Kirikumägi, Matkule linnamägi ja selle juures asuv muinasasula. Kohaliku kaitse all on Lanksēde Kuradijälje kivi.
Valda läbib Abava jõgi, teised tähtsamad jõed on selle lisajõed Amula ja Imula. Looduskaitse all on Zvejnieki tamm, Kalnamuiža kaldapealne (osaliselt Kandava vallas), Skudrase pärn, Cimmermaņi kaldapealne (osaliselt Vāne vallas), Imula dolomiidipank, Langsēde pank, Stirnsētase vaher ja Kuradisilma allikas, lisaks veel mõni nimetu põlispuu. Valla põhjaosa jääb Abava ürgoru maastikukaitseala territooriumile, valda jääb 80 hektari suurune Matkule metsade hoiuala.
Vallas on üks küla. Matkule on staatusega "vidējciems" ja aastal 2018 oli seal 203 elanikku. Ülejäänud valla elanikud elasid külade koosseisu mitte kuuluvates taludes.
Estonia huku uurimiskomisjon

Estonia huku uurimiskomisjon oli Eesti, Rootsi ja Soome valitsuse moodustatud ühiskomisjon, mis uuris Estonia hukuga seotut. Komisjon moodustati vahetult pärast laeva hukkumist 28. septembril 1994. Komisjonis oli igast riigist kolm liiget, kokku üheksa inimest.
Komisjoni juhtis Eesti, esimene esimees aastail 1994–1996 oli tollane teede- ja sideminister Andi Meister ning aastail 1996–1997 kapten Uno Laur.
Komisjoni lõpparuandes on öeldud, et laeva huku põhjus oli see, et tormis lahti rebenenud vöörivisiir tõmbas kaasa sellega ehituslikult seotud rambi, mistõttu pääses vesi autotekile ja ujutas selle üle.
Kihnu Mere Selts

Kihnu Mere Selts on Kihnus tegutsev mittetulundusühing. Seltsi põhikirja järgi on see asutatud selleks, et koguda ja talletada Kihnu saart ja Kihnu väina puudutavat merealast infot (paadi- ja laevaehitus, kalapüük, merekeskkond) ning taaselustada traditsioonilisi käsitööoskuseid. Selts asutati kevadel 2009.
Lodjakoda

Lodjakoda on Emajõe kaldal Tartus aadressil Ujula tänav 98 asuv laevaehituskompleks. Lodjakoda kuulub Tartu Linnale ja on rendile antud Emajõe Lodjaseltsile. Lodjakoda on Jõmmu, Turma, Koidu ja Vanemuise kodusadam. 
Koda.
Lodjakoda loodi 2004 aastal. Emajõe Lodjaseltsi asutasid 2004. aasta 22. aprillil lodjaehituse ja -sõiduhuvilised, et taaselustada lodjasõidutraditsioon Emajõel Peipsi vesikonnas ja rajada Emajõe kaldale lodjapark: Lodjakoda, jõemuuseum ja ajalooliste laevade sadam. Uus lodjakoda valmis 2020. aastal Tartu linnavalitsuse tellimusel.
Alused.
Lodjakojas on ehitatud mitu laeva: lodi Jõmmu, viikingilaev Turm ja viikingipaat Emma. Pooleteiseks aastaks mõeldud koda kasutati tegelikult 14 aastat ja seal valmis neli suurt alust. Uues Lodjakojas on taastatud liivapraam Koit ning 2014. aastal toodi taastamisele reisilaev Vanemuine. Alates 2021. aasta sügisest ehitati Lodjakojas uut kahemastist lotja, mis valmis 2024. aastal ning ristiti nimega Suur Sume.
2025. aasta sügiseks oli Jõmmu 18 hooaja jooksul sõidutanud ligikaudu 200 000 külastajat, 2024. aastal valminud Suur Sume sõidutas 25 000 reisijat ja Lodjakoda oli kolme aasta jooksul jõudnud haridus- ja kogukonnaüritustega enam kui 40 000 inimeseni.
Tunnustus.
2022 – pälvis uus lodjakoda arhitektuuripreemia (arhitektuurilahenduse autorid olid Maarja Kask, Ralf Lõoke, Ragnar Põllukivi, Marja Viltrop)
2025 – valiti Tartu lodjad maailma 100 parima kestliku turismi eduloo hulka
Viited.
Paraboolpeegel

Paraboolpeegel on paraboolne peegel, mis tänu oma kujule koondab valgust. 
Valgust koondava efekti tõttu kasutatakse paraboolpeeglit peamiselt teleskoopides. Sellist teleskoopi nimetatakse ka reflektorteleskoobiks (ingl "reflect" tähendab peegeldama). Läätsel põhinevat teleskoopi nimetatakse refraktorteleskoobiks. Reflektorteleskoobi eelis refraktorteleskoobi ees on see, et vaadeldava objekti ja teleskoobi vahelise vahemaa suurenedes ei muutu pilt häguseks. Reflektorteleskoobis eelistatakse paraboolpeeglit nõguspeeglile, kuna see tekitab pildis vähem hälbeid. Üks esimesi selliseid paraboolpeegli kasutusi oli 1668. aastal, kui Isaac Newton eksperimenteeris oma teleskoobis läätse asendamist peegliga.
Kolga luited

Kolga luited (ka Kolga mäed) on luited Pärnu maakonnas Maade ja Rammuka küla alal Kolga jõe mõlemal kaldal. Luited jäävad Kolga looduskaitseala piiridesse.
Luited pärinevad Litoriinamere perioodist.
Emilija Slabunova

 
Emilija Edgardovna Slabunova (vene keeles Эмилия Эдгардовна Слабунова; sündinud 7. oktoobril 1958 Ufas Baškiiria ANSV-s) on Venemaa poliitik, poliitilise partei Jabloko esimees, pedagoogikakandidaat. 
Ta on 2011. aastast Karjala Vabariigi Seadusandliku Kogu liige ja ühtlasi 2015. aastast Jabloko esimees. Pärast partei esimeheks valimist kolis Slabunova Moskvasse. Karjala parlamendi istungitele Petroskoisse sõidab ta Moskvast rongiga kohale. 
Haridus ja töökäik.
Pärast Kuibõševi Riikliku Ülikooli ajalooteaduskonna lõpetamist 1980. aastal töötas Slabunova ajalooõpetajana Petroskois. Aastatel 1999–2013 oli ta Petroskoi 1. lütseumi direktor. 2004. aastal kaitses Slabunova Karjala Riiklikus Pedagoogilises Instituudis pedagoogikaalase väitekirja teemal "Педагогические условия научно-методического обеспечения развития многопрофильного лицея". 
Poliitika.
2001. aastal valiti Slabunova Petroskoi linnanõukogu liikmeks. 2003. aastal astus ta Jabloko liikmeks. 2011. aastal pääses Karjala Vabariigi parlamenti. 2013. aastal kandideeris ta Petroskoi meeriks, kuid kaks nädalat enne valimispäeva võeti valimistelt maha. 2015. aasta detsembris valiti ta Grigori Javlinski toetusel Jabloko esimeheks.
Isiklikku.
Emilija Slabunova abikaasa Aleksandr Slabunov (sündinud 1957) on geoloogia-mineraloogiadoktor, Petroskoi Riikliku Ülikooli professor ja Venemaa Teaduste Akadeemia Karjala teaduskeskuse Geoloogia Instituudi petroloogia ja tektoonika labori juhataja.
Neil on tütar ja poeg. Tütar Anastassija (sündinud 1981) abiellus itaallasega ja elab perega Veneetsias. Poeg Kirill Slabunov (sündinud 1984) asutas 2012. aastal Münchenis konsultatsioonifirma munich-watch.ru. Vastates ajakirjaniku küsimusele, selgitas Slabunova, et tema lapsed elavad välismaal sellepärast, et neid kohutab Venemaa ebastabiilsus.
1889. aasta Pariisi maailmanäitus

1889. aasta Pariisi maailmanäitus (ametliku nimega prantsuse keeles "Exposition Universelle de 1889") oli 1889. aasta 6. maist kuni 31. oktoobrini Pariisis toimunud maailmanäitus.
Hiiumaa Pärimusait

Hiiumaa Pärimusait on Hiiu maakonnas Emmaste külas asuv hoone (ait), kus korraldatakse muu hulgas kultuuriüritusi, laatasid. Ait avati 2015. Aida perenaine on Kaie Pranno.
Kotryna

OÜ Kotryna on Eesti ettevõte (osaühing), mis müüb lastetarbeid, sh mänguasju. Ettevõte kuulub kontserni Kotryna Group.
Ettevõte asutati 2007. Esimene pood (Baby City) avati Tallinnas. Ettevõtte haldab lastetarbeid müüvate poodide kette Baby City, JUKU (ka JUKU Mänguasjakeskus, JUKU Keskus), Kidz One. Ühtekokku on üle Eesti 21 poodi.
Ülerahvastusefekt

Ülerahvastusefekt (ingl k "crowding effect") on fiksatsioonipunktist eemal asuva, kuid selgesti tajutava objekti muutumine raskesti eristatavaks, kui tema kõrval asuvad teised objektid. Kuigi eristuvad tunnused jäävad teadvusest välja, töödeldakse objekti tunnuseid siiski eelteadvuslikult. Aju sensoorsete piirkondade vastused "ülerahvastatud" objektile säilivad ka seda objekti teadvuslikult eristamata.
Mulgi kultuuri festival

Mulgi kultuuri festival on Viljandi maakonnas Mulgi vallas Lilli külas Nava laval toimuv festival, kus tutvustatakse Mulgimaa ja mulgi kultuuriga seotut. 
Igal festivalil esitatakse üks Jaak Kõdara Mulgimaa-aineline näidend.
Festivali korraldaja on Jaak Kõdar, kes teeb selleks koostööd ka Mulgi Kultuuri Instituudi, Viljandi Kultuuriakadeemia ja Riigimetsa Majandamise Keskusega.
2014. aastal toimus üheksas festival.
Jenny Slate

Jennifer Sarah Slate (sündinud 25. märtsil 1982 Miltonis Massachusettsi osariigis) on Ameerika Ühendriikide näitleja ja koomik.
Margus Kontus

 
Margus Kontus (sündinud 24. aprillil 1987) on eesti kunstnik. 
Ta on lõpetanud Eesti Kunstiakadeemia 2018. aastal bakalaureuseõppes graafika alal ja 2020. aastal magistriõppes kaasaegse kunsti alal. Osalenud mitmel grupinäitusel ja valgusfestivalil. Margus Kontuse loomingut iseloomustab magnetismi mõtestamine läbi kunsti. Tema teosed on justkui pisikesed meditatsioonid, mis otsivad seoseid nähtava ja nähtamatu maailma vahel. 
2020. aastast kuulub ta kunstirühmitusse DARKovSKY. 2014. aastast on tema karikatuure ilmunud ajakirjas Jalka.
Mihhail Trunin

Mihhail Trunin (vene keeles "Михаил Владимирович Трунин"; sündinud 1. augustil 1985) on Eesti kirjanduskriitik ja humanitaarteadlane, kelle erialaks on vene filoloogia ja humanitaarteaduste ajalugu.
Ta on lõpetanud 2007. aastal Moskva Riikliku Ülikooli vene keele ja kirjanduse teadusosakonna. Aastatel 2007–2010 oli ta Moskva Riikliku Ülikooli vene kirjanduse õppetooli aspirant. Ta sai doktorikraadi Moskva Riiklikus Ülikoolis 2010. aastal väitekirjaga " kirjanduslik reputatsioon 1850.–1870. aastatel ("Литературная репутация : 1850-е - 1870-е годы") (juhendaja ).
2011. aastast ta töötab Tallinna Ülikooli humanitaarteaduste instituudis teadurina. Ta on Tartu-Moskva semiootikakoolkonna ajaloo spetsialist.
Rauasulatuskoht

Rauasulatuskoht on koht, kus minevikus on sulatatud rauda. 
Eesti alal on rauasulatamise kohta andmeid 1. sajandist eKr (Tindimurru rauasulatuskoht)